Diari Oficial de la Generalitat Valenciana


Sumari del DOGV 5229, del 29-03-2006 (2006/3412)

ORDRE de 24 de març de 2006, de la Conselleria d'Economia, Hisenda i Ocupació, per la qual es regulen i es convoquen els programes d'Escoles Taller, Cases d'Oficis, Tallers d'Ocupació i Unitats de Promoció i Desenvolupament, durant l'exercici 2006.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5229

Data del DOGV
:   29-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3412


Data del document
:   24-03-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda a l'ocupació
    * ajuda pública
    * accés a la professió
    * suport econòmic
    * formació professional

ORDRE de 24 de març de 2006, de la Conselleria d'Economia, Hisenda i Ocupació, per la qual es regulen i es convoquen els programes d'Escoles Taller, Cases d'Oficis, Tallers d'Ocupació i Unitats de Promoció i Desenvolupament, durant l'exercici 2006. [2006/3412]  
Les actuacions de gestió i control, en l'àmbit de la Comunitat Valenciana, de les subvencions i ajudes públiques per al desenvolupament del Programa d'Escoles Taller, Cases d'Oficis i Tallers d'Ocupació i Unitats de Promoció i Desenvolupament van ser traspassades a la Generalitat Valenciana mitjançant un Reial Decret 2.673/1998, d'11 de desembre (BOE de 29 de desembre de 1998).  
Al juliol del 2001, la Generalitat Valenciana i les organitzacions empresarials i sindicals més representatives de la Comunitat Valenciana van firmar el Pacte Valencià pel Creixement i l'Ocupació (PAVACE), per a donar resposta conjunta a les demandes que planteja la societat valenciana, especialment que les persones exercisquen un lloc de treball de qualitat. Així mateix, el Pla Valencià de Formació Professional va establir un sistema de formació que té com a base aconseguir majors oportunitats de desenvolupament personal i social.   
En el marc d'aquests plantejaments estratègics, la iniciativa d'Escoles Taller, Cases d'Oficis, Tallers d'Ocupació i Unitats de Promoció i Desenvolupament, es configura com un programa que incentiva una cultura de l'aprenentatge a través del compromís formatiu de les institucions públiques, les empreses, les persones i el conjunt de la societat valenciana.  
D'altra banda, les bases per a la concessió de les ajudes públiques destinades a aquests programes es van establir per Ordre del Ministeri de Treball i Afers Socials de 14 de novembre del 2001, per la qual es regula el programa d'Escoles Taller i Cases d'Oficis i les Unitats de Promoció i Desenvolupament. Així mateix, les que regulen els Tallers d'Ocupació van ser establides per Ordre del Ministeri de Treball i Afers Socials de 14 de novembre del 2001. En l'àmbit territorial de la Comunitat Valenciana, aquestes bases es van adaptar mitjançant una Ordre d'11 de març del 2002 de la Conselleria d'Economia, Hisenda i Ocupació.  
L'entrada en vigor de la Llei 38/2003, de 17 de novembre, General de Subvencions, ha determinat l'adequació de la normativa reguladora de les subvencions sobre les polítiques actives d'ocupació que, d'acord amb la definició continguda en l'article 23.1 de la Llei 56/2003, de 16 de desembre, d'Ocupació, desenvolupa el Servici Públic d'Ocupació Estatal a través de diversos programes, entre els quals es troben els relatius a Escoles Taller, Cases d'Oficis, Tallers d'Ocupació i Unitats de Promoció i Desenvolupament.  
Aquesta adaptació s'ha produït mitjançant l'Ordre TAS/816/2005, de 21 de març, per la qual s'ha procedit a l'adequació al règim jurídic establit en la Llei 38/2003, de 17 de novembre, General de Subvencions de les normes reguladores de subvencions que concedeix el Servici Públic d'Ocupació Estatal en els àmbits d'ocupació i de formació professional ocupacional, incloent-se entre aquests programes aquells als quals es refereix la present Ordre.  
Ja que en l'àmbit de la Generalitat Valenciana, la gestió d'aquests programes de caràcter estatal correspon a la Conselleria d'Economia, Hisenda i Ocupació a través del SERVEF, fent ús de les facultats que em confereix l'article 35 de la Llei 5/1983, de Govern Valencià, oït el Consell Valencià de Formació Professional,  
ORDENE  
TÍTOL I  
Normes generals  
CAPÍTOL I  
Definicions  
Article 1. Objecte de l'Ordre  
L'objecte de la present Ordre és regular i convocar subvencions per a l'exercici 2006, en els programes d'Escoles Taller, Cases d'Oficis, Tallers d'Ocupació i Unitats de Promoció i Desenvolupament.  
Article 2. Definicions  
1. Els programes d'Escoles Taller, Cases d'Oficis i Tallers d'Ocupació es configuren com a programes mixtos d'ocupació i de formació que tenen com a objecte millorar l'ocupabilitat dels desocupats, mitjançant la realització d'obres o de servicis d'interés general i social que possibiliten als alumnes treballadors la realització d'un treball efectiu que, juntament amb la formació professional ocupacional rebuda, procure la seua qualificació professional i afavorisca la seua inserció laboral.  
2. Les Unitats de Promoció i Desenvolupament es configuren com a equips multidisciplinaris que col·laboren en la preparació, l'acompanyament i l'avaluació de les Escoles Taller, Cases d'Oficis i Tallers d'Ocupació.  
CAPÍTOL II  
Característiques dels programes  
Article 3. Destinataris finals  
Amb caràcter general, seran destinataris finals dels programes regulats en aquesta ordre, els desocupats. S'entendran com a tals, a l'efecte de la seua participació, els demandants d'ocupació, no ocupats, registrats en el Servici Valencià d'Ocupació i Formació (en endavant SERVEF).  
Article 4. Les Escoles Taller (ET)  
1. Seran destinatàries d'aquest programa les persones desocupades que, en la data de la seua incorporació a l'Escola Taller, tinguen menys de 25 anys.  
2. Les Escoles Taller constaran d'una primera etapa de 6 mesos, de caràcter formatiu d'iniciació, i una altra etapa de formació, en alternança amb el treball i la pràctica professional. La duració d'ambdues etapes no serà inferior a un any ni superior a dos, dividida en fases de sis mesos.  
3. Una vegada transcorregut el termini de duració previst en la corresponent resolució aprovatòria, s'entendrà finalitzat el projecte d'Escola Taller. En el cas que la resolució inicial fóra per un període inferior a dos anys, es podrà prorrogar l'Escola Taller, per períodes mínims de sis mesos, fins a esgotar la duració màxima de dos anys.  
Article 5. Les Cases d'Oficis (CO)  
1. Seran destinatàries d'aquest programa les persones desocupades que, en la data de la seua incorporació a la Casa d'Oficis, tinguen menys de 25 anys.  
2. Les Cases d'Oficis constaran d'una primera etapa de 6 mesos, de caràcter formatiu d'iniciació i una segona, igualment de 6 mesos, de formació en alternança amb el treball i la pràctica professional.  
3. La duració de les Cases d'Oficis serà d'un any i una vegada transcorregut aquest termini s'entendrà finalitzat el projecte.   
Article 6. Els Tallers d'Ocupació (TO)  
1. Seran destinatàries d'aquest programa les persones desocupades que, en la data de la seua incorporació al Taller d'Ocupació, tinguen 25 anys o més.  
2. Els Tallers d'Ocupació constaran d'una o dues fases de 6 mesos de formació en alternança amb el treball i la pràctica professional.  
3. La duració dels Tallers d'Ocupació estarà compresa, per tant, entre sis mesos i un any. Una vegada transcorregut el termini de duració previst en la corresponent resolució aprovatòria, s'entendrà finalitzat el projecte de Taller d'Ocupació. En el cas que la resolució inicial fóra per sis mesos, es podrà prorrogar el Taller d'Ocupació per un altre període de sis mesos, fins a completar la duració màxima d'un any.  
Article 7. Les Unitats de Promoció i Desenvolupament (UPD)  
1. Les Unitats de Promoció i Desenvolupament estan formades per tècnics especialistes contractats per les entitats promotores, que actuen en un àmbit territorial determinat, que almenys comprenga una comarca o una província de la Comunitat Valenciana.  
2. La duració dels projectes no serà superior a dos anys, dividida en fases de sis mesos. Una vegada transcorregut el termini de duració previst en la corresponent resolució aprovatòria, s'entendrà finalitzat el projecte. En el cas que la resolució inicial fóra per un període inferior a dos anys, es podrà prorrogar la Unitat de Promoció i Desenvolupament, per períodes de sis mesos, fins a esgotar la duració màxima de dos anys.  
3. Les Unitats de Promoció i Desenvolupament realitzaran preferentment les funcions següents dins del corresponent àmbit territorial:  
. Detectar necessitats formatives en el seu àmbit d'actuació.  
. Informar i assessorar les entitats respecte de l'elaboració de projectes d'ET-CO-TO.  
. Col·laborar amb les entitats promotores i el SERVEF en el seguiment i l'avaluació contínua dels projectes en execució, procurant la implantació de sistemes de qualitat i millora.  
. Assessorar les entitats promotores en la implantació de plans de prevenció de riscos laborals.  
. Col·laborar amb el SERVEF en la formació contínua dels docents.  
. Prestar assessorament psicopedagògic als docents en el tractament de la diversitat, en especial en el cas d'alumnes amb necessitats educatives especials, immigrants, o altres col·lectius amb risc d'exclusió.  
. Col·laborar amb les entitats promotores en la informació i l'orientació professional de l'alumnat.  
. Impulsar la relació de les entitats promotores amb els centres de treball.  
. Fomentar la inserció laboral dels alumnes que finalitzen, tant per compte d'altri com mitjançant l'autoocupació.  
. Altres de naturalesa anàloga que determine el SERVEF.  
4. Per a dur a terme aquestes funcions les UPD estaran formades, almenys, per un especialista amb titulació superior (tècnics superiors, diplomats universitaris, llicenciats universitaris o titulacions equivalents) i experiència professional preferentment en cadascuna de les àrees següents:  
. Àrea juridicoeconòmica.  
. Àrea de prevenció en riscos laborals  
. Àrea d'assessorament psicopedagògic i formació del professorat.  
. Àrea d'informació i orientació professional.  
. Àrea de col·laboració amb les empreses i inserció laboral.  
Article 8. Etapa formativa  
1. Durant la primera etapa, els alumnes d'Escoles Taller o Cases d'Oficis rebran formació professional ocupacional relacionada amb l'ocupació a exercir. Aquesta formació s'adequarà, en la mesura que siga possible i en funció de l'ofici o lloc de treball a exercir, als continguts establits en la normativa reguladora dels certificats de professionalitat, d'acord amb el que estableix la Llei Orgànica 5/2002, de 19 de juny, de les Qualificacions i de la Formació Professional i en la seua normativa de desplegament.  
2. Durant aquesta etapa, els alumnes tindran dret a percebre una beca, en els termes arreplegats en la normativa bàsica estatal. La percepció de la beca serà incompatible amb la de prestacions o subsidis per desocupació, regulats en el títol III del Text Refós de la Llei General de la Seguretat Social aprovat per Reial Decret Legislatiu 1/1994, de 20 de juny, amb la percepció del subsidi per desocupació en favor dels treballadors eventuals inclosos en el Règim Especial Agrari de la Seguretat Social, regulat en el Reial Decret 5/1997, de 10 de gener i amb la realització de treballs per compte propi o d'altri. Els alumnes perceptors de prestacions o subsidis per desocupació mantindran la percepció d'aquests i una vegada esgotada podran rebre, a partir d'aquesta data, la beca corresponent. Així mateix, els alumnes que cessen en el seu treball per compte propi o d'altri podran rebre a partir d'aquesta data la beca corresponent, sempre que no tinguen dret a obtenir prestacions o subsidis per desocupació, i en aquest cas s'aplicarà el que s'assenyala anteriorment.   
3. Els alumnes tindran l'obligació d'assistir i seguir amb aprofitament els ensenyaments teoricopràctics que s'impartisquen, i serà causa d'exclusió dels projectes d'Escoles Taller o Cases d'Oficis i de pèrdua, si és el cas, del dret a la percepció de beca, incórrer en tres faltes no justificades d'assistència en un mes o nou faltes d'assistència no justificades en tota la fase, o no seguir amb aprofitament els mencionats ensenyaments, a juí del responsable de l'Escola Taller o Casa d'Oficis. En el procediment que se seguisca, es garantirà en tot cas l'audiència a l'interessat.   
4. En els projectes d'Escoles Taller, Cases d'Oficis i Tallers d'Ocupació s'impartirà formació complementària de caràcter modular, relacionada amb l'alfabetització informàtica, la sensibilització mediambiental i la prevenció de riscos laborals. A més, i en funció del projecte, podran impartir-se altres mòduls complementaris, com idiomes o treball en equip.   
Article 9. Formació bàsica  
1. Per als alumnes treballadors participants en Escoles Taller, Cases d'Oficis o Tallers d'Ocupació que no hagen aconseguit els objectius de l'Educació Secundària Obligatòria, previstos en la normativa vigent en matèria d'educació, i de conformitat així mateix amb el que estableix l'article 23.2, així com l'article 11.2.e) del Text Refós de la Llei de l'Estatut dels Treballadors, s'organitzaran programes específics a fi de completar aquesta educació i proporcionar-los una formació bàsica i professional que els permeta incorporar-se a la vida activa o prosseguir els seus estudis en els distints ensenyaments regulats en les normes educatives vigents.  
2. El que disposa el paràgraf anterior no s'aplicarà a tots aquells que posseïsquen el títol de graduat escolar.   
Article 10. Etapa de formació en alternança amb la pràctica professional  
1. Durant les fases de formació en alternança amb la pràctica professional, els alumnes treballadors de les ET-CO-TO seran contractats per les entitats promotores, utilitzant-se a aquest efecte exclusivament la modalitat del contracte per a la formació, regulat en l'article 11.2 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, segons la redacció donada per la Llei 12/2001, de 9 de juliol, de mesures urgents de reforma del mercat de treball per a l'increment de l'ocupació i la millora de la seua qualitat, per a la qual cosa hauran de reunir els requisits establits en aquesta disposició i les normes de desplegament.   
2. La duració dels contractes de treball subscrits amb els alumnes treballadors no podrà excedir la data de finalització de cada projecte d'ET-CO-TO.  
3. Durant aquesta etapa els alumnes treballadors percebran les retribucions salarials que els corresponguen de conformitat amb el que es preveu en la normativa aplicable i en la present disposició.  
4. En els Tallers d'Ocupació, els alumnes treballadors rebran formació professional ocupacional relacionada amb l'ocupació a exercir. Aquesta formació s'adequarà, en la mesura que siga possible i en funció de l'ofici o lloc de treball a exercir, als continguts establits en la normativa reguladora dels certificats de professionalitat, d'acord amb el que s'estableix en la Llei Orgànica 5/2002, de 19 de juny, de les Qualificacions i de la Formació Professional i en la seua normativa de desplegament.  
Article 11. Informació i Orientació Professional  
1. Els alumnes treballadors d'Escoles Taller, Cases d'Oficis i Tallers d'Ocupació rebran durant tot el procés formatiu orientació, assessorament i informació laboral i professional així com formació empresarial, per part de les entitats promotores, en col·laboració amb les UPD.   
2. Una vegada finalitzats els projectes d'Escoles Taller, Cases d'Oficis o Tallers d'Ocupació, les entitats promotores, en col·laboració amb les UPD, prestaran assistència tècnica als alumnes treballadors participants tant per a la recerca d'ocupació per compte d'altri com per a l'establiment per compte propi, de forma individual o en projectes d'economia social, almenys durant un període de sis mesos des de la finalització dels projectes.  
CAPÍTOL III  
Selecció de participants  
Article 12. Comissió mixta de selecció de participants  
1. La selecció dels alumnes treballadors, així com la del director, docents i personal de suport d'aquestes, serà efectuada per una comissió mixta que es constituirà per a aquest fi entre l'entitat promotora i el SERVEF, que presidirà l'esmentada comissió.  
2. La comissió mixta podrà establir o completar les seues pròpies normes de funcionament, d'acord amb el que disposa l'article 22.2 de la Llei 30/1992, de 26 de novembre. Així, establirà els criteris per a la realització de la selecció, d'acord amb el que estableix aquesta ordre i les instruccions que la despleguen, procurant la major adaptabilitat dels seleccionats a les especialitats i a les particulars circumstàncies de dificultat d'aquestes i alçarà acta en dos exemplars de la constitució del grup mixt i de la determinació dels criteris de selecció que es faran públics per a coneixement de totes les persones interessades.  
3. Els criteris de selecció que utilitze la comissió mixta tindran en compte l'Estratègia Europea per a l'Ocupació, el Programa Nacional de Reformes, els col·lectius que específicament es determinen en la distribució de fons a les comunitats autònomes, així com les directrius establides a aquest efecte pel SERVEF.  
4. Les incidències i reclamacions que es pogueren suscitar, derivades dels processos de selecció, seran resoltes per la comissió mixta, sense que càpia ulterior recurs en via administrativa.  
5. Finalitzat el procés de selecció, el grup de treball prepararà la relació de seleccionats, personal directiu, docent i de suport, alçarà acta en dos exemplars de les actuacions realitzades i traslladarà un exemplar a l'entitat promotora, perquè l'emplene, i un altre, a la Direcció Territorial d'Ocupació del SERVEF.  
Article 13. Selecció de personal directiu, docent i de suport  
1. Per a la selecció del personal directiu, docent i de suport, de les ET-CO-TO i UPD, la comissió mixta establirà el procediment de selecció a seguir, incloent-hi els criteris de baremació dels mèrits, utilitzant preferentment oferta d'ocupació tramitada pel centre SERVEF, convocatòria pública o ambdues. Així mateix, podran incorporar-se al procés de selecció les persones incloses prèviament en fitxers d'experts existents en el SERVEF.  
2. Siga quin siga el sistema de selecció utilitzat, se seguiran els criteris i procediments establits pel SERVEF per a la cobertura d'ofertes d'ocupació, per la qual cosa no s'aplicarà la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En aquest últim cas, el personal seleccionat no es considerarà inclòs en les corresponents plantilles o relacions de llocs de treball, per la qual cosa no serà necessària oferta d'ocupació pública prèvia.  
Article 14. Selecció d'alumnes treballadors  
1. La selecció dels alumnes treballadors serà precedida, en tot cas, de la tramitació d'oferta d'activitat o d'ocupació pel corresponent centre SERVEF.  
2. Els candidats, en el moment de la selecció, hauran de complir, a més dels requisits de situació administrativa i d'edat establits en la present disposició, aquells derivats de la normativa d'aplicació per a formalitzar un contracte per a la formació a fi de poder accedir a la fase de formació en alternança, segons el que disposa la present ordre.  
3. Els alumnes treballadors seleccionats hauran de mantenir els requisits de selecció en la data de la seua incorporació a l'ET-CO-TO.  
CAPÍTOL IV  
Certificació i avaluació  
Article 15. Certificació de la formació  
1. A la finalització de la seua participació en una Escola Taller, Casa d'Oficis o Taller d'Ocupació els alumnes treballadors rebran un certificat, expedit per l'entitat promotora, en els termes arreplegats en l'article 11.2.g) del Text Refós de la Llei de l'Estatut dels Treballadors.   
2. La qualificació o competència professional adquirida pels alumnes treballadors serà objecte d'acreditació, mitjançant un certificat d'aprofitament, per part del SERVEF.  
Article 16. Seguiment i avaluació dels projectes   
1. El SERVEF realitzarà totes les accions que siguen necessàries que per al seguiment i l'avaluació del programa establit en aquesta ordre, tant en l'aspecte qualitatiu com el quantitatiu. Les entitats promotores facilitaran totes les dades, la documentació i la informació que siguen necessàries per a avaluar les actuacions realitzades.  
2. El Consell Valencià de Formació Professional serà informat periòdicament dels resultats dels programes d'Escoles Taller, Cases d'Oficis i Tallers d'Ocupació, així com de qualsevol aspecte relacionat amb el desenvolupament d'aquests.  
TÍTOL II  
De les subvencions  
CAPÍTOL I  
Procediment   
Article 17. Gestió de les subvencions  
1. La gestió d'aquestes subvencions correspondrà al SERVEF i seran òrgans instructors les direccions territorials corresponents.  
2. El procediment de concessió de les Subvencions arreplegades en aquesta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.  
Article 18. Entitats promotores beneficiàries de les subvencions  
Podran promoure els projectes d'ET-CO-TO o UPD, i ser beneficiaris de les subvencions regulades mitjançant la present Ordre, les entitats següents:  
a) òrgans, organismes autònoms i altres ens públics de l'administració General de l'Estat i de la Comunitat Valenciana;  
b) entitats locals, els seus organismes autònoms i entitats amb competències en matèria de promoció d'ocupació, dependents o assimilades a aquestes, la titularitat de les quals corresponga íntegrament a les dites entitats locals;  
c) consorcis;  
d) corporacions i associacions, fundacions i altres entitats sense ànim de lucre.  
Article 19. Condició de beneficiari  
1. Tindran la condició de beneficiari les entitats promotores a què es refereix l'article 18.1 que reunint tots els requisits legalment establits, i els especificats en la present Ordre, hagen de realitzar l'activitat que va fonamentar-ne l'atorgament o que es troben en la situació que en legitime la concessió, acrediten ser competents per a l'execució de les corresponents obres o servicis i disposen de la capacitat tècnica i de gestió suficients. En el cas d'UPD, les entitats hauran de tenir un àmbit geogràfic provincial o comarcal.  
2. No podran obtenir la condició de beneficiari o entitat col·laboradora aquelles persones o entitats en les quals concórrega alguna de les circumstàncies a què es refereix l'article 13, apartats 2 i 3, de la Llei 38/2003, de 17 de novembre, General de Subvencions. La justificació de no trobar-se sotmés a alguna d'aquestes circumstàncies s'efectuarà mitjançant la presentació, juntament amb la sol·licitud de concessió de subvencions, de declaració responsable a aquest efecte.  
3.Així mateix, serà requisit per a la concessió de les subvencions i per al pagament d'aquestes que els beneficiaris o les entitats col·laboradores no siguen deutors per resolució ferma de procedència de reintegrament. No s'entendrà adquirida la condició de deutor de l'administració fins que haja transcorregut el termini d'ingrés en període voluntari sense fer efectiu el deute, s'haja obtingut l'ajornament de pagament, o s'haguera suspés legalment el procediment de lliurança.  
Article 20. Requisits i documentació ET-CO-TO  
1. A més dels requisits establits amb caràcter general en la normativa reguladora d'aquestes subvencions pel Servici Públic d'Ocupació Estatal, les entitats assenyalades en l'article 18 d'aquesta ordre, quan desitgen promoure un projecte d'ET-CO-TO o UPD i obtenir les subvencions previstes en aquesta disposició, hauran de presentar la documentació següent, els models normalitzats de la qual estaran disponibles en la pàgina web del SERVEF:  
a) Sol·licitud, efectuada pel representant legal de l'ens promotor i dirigida a la directora general del SERVEF.  
b) Documentació identificativa de la personalitat jurídica del sol·licitant i acreditativa de poder suficient i subsistent per a actuar en nom i representació de les entitats promotores.  
c) Declaració responsable de l'entitat promotora que compleix amb els requisits establits en l'article 13 de la Llei 38/2003, de 17 de novembre, General de Subvencions.  
d) Certificat acreditatiu que l'ens promotor es troba al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), la vigència del qual haurà d'estendre's al moment de l'atorgament de la subvenció.  
e) Certificat acreditatiu del finançament d'aquella part del cost del projecte que no subvencione el SERVEF.  
f) En el cas que els ens promotors siguen associacions, fundacions i altres entitats sense ànim de lucre, escriptura pública de constitució i estatuts degudament inscrits en el registre corresponent que acrediten la condició d'entitats sense ànim de lucre.  
2. Específicament per al cas d'ET-CO-TO:  
a) Documentació acreditativa de la titularitat jurídica de l'objecte d'actuació i de la seua disponibilitat per a l'execució de l'obra o servici previstos. En el cas de titularitat privada, escriptura pública de cessió per a ús públic per un termini no inferior a vint-i-cinc anys. El SERVEF podrà eximir d'aquest requisit, que podrà substituir per l'autorització dels titulars, determinades entitats pel caràcter social de l'obra o el servici que s'haja de realitzar, aquestes circumstàncies hauran de quedar degudament acreditades en l'expedient.  
b) Projecte relatiu a l'obra a realitzar, el contingut mínim del qual consistirà en una memòria en què s'arreplegaran els aspectes següents:  
Denominació i dades d'identificació del projecte i de l'entitat promotora.  
Descripció detallada de l'obra o servici que calga realitzar. Depenent de l'obra a realitzar, haurà d'acompanyar-se d'un projecte bàsic o un projecte tècnic complet firmat per un tècnic competent. En tot cas, si es tracta d'un projecte bàsic, haurà de contenir, almenys, una memòria descriptiva, unitats d'obra, plans generals i pressupost amb estimació global per capítols.   
c) Projecte de Pla Formatiu per especialitats i en relació amb el projecte d'obra o servici que calga desenvolupar, de manera que s'establisca la correspondència entre el pla formatiu per especialitats i les unitats d'obra o servicis. Els itineraris formatius s'adequaran, en la mesura que siga possible, al que estableixen els reials decrets dels corresponents certificats de professionalitat. Així mateix, en el projecte de Pla Formatiu s'especificaran també els aspectes següents  
Descripció d'instal·lacions, aules i mitjans previstos per a la formació dels alumnes per a la realització del Pla Formatiu.  
Data prevista per al començament del projecte i duració de l'Escola Taller o Casa d'Oficis i de cadascuna de les fases en què es divideixen.  
Pressupost de despeses que expressen els costos màxims totals derivats de la contractació del personal directiu, docent i de suport, costos màxims totals derivats del funcionament i la gestió del projecte i costos màxims totals derivats de la contractació d'alumnes treballadors. Tots els costos es presentaran subdividits per fases.  
Pressupost d'ingressos que comprendrà la subvenció que se sol·licita al SERVEF, la part finançada per aportacions de l'entitat promotora o altres institucions o organismes i, si és el cas, ingressos previstos com a conseqüència de l'alienació de béns produïts o servicis prestats pel projecte. Es faran constar expressament, si és el cas, les aportacions o els ingressos que disminuïsquen l'import de la subvenció que s'haja de sol·licitar al SERVEF.  
No serà necessària la presentació del projecte relatiu a l'obra, quan aquest document s'haguera presentat ja al SERVEF en exercicis anteriors i no hi haja cap variació. En tot cas, el projecte presentat en exercicis anteriors haurà de ser complet, reunir tots els requisits i fer constar l'ens promotor i la data en què van ser presentats.  
En el cas d'impossibilitat d'obtenir-lo o que l'òrgan competent estime que el projecte presentat ha d'actualitzar-se en qualsevol dels continguts, es podrà requerir al sol·licitant la millora o la nova presentació. Tot això d'acord amb el que preveu l'article 23.3 de la Llei 38/2003 General de Subvencions i l'article 35 de la Llei 30/1992 de Règim Jurídic de les Administracions Públiques i Procediment Administratiu Comú.   
d) Informe sobre les estratègies de desenvolupament i la perspectiva d'ocupació dels beneficiaris del projecte.  
3. Específicament per al cas d'UPD:  
a) Projecte d'actuació, en l'àmbit territorial, per a cadascuna de les àrees descrites en l'article 7.  
b) Perfil dels professionals que conformen les distintes àrees d'actuació.  
Article 21. Lloc i termini de presentació de sol·licituds  
Les sol·licituds per a aquesta convocatòria es presentaran en el termini de 30 dies naturals comptats a partir de l'endemà de la publicació en el Diari Oficial de la Generalitat Valenciana. Les sol·licituds hauran de presentar-se en el registre del SERVEF, en els registres de les direccions territorials d'Ocupació o bé, en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article 22. Valoració de les sol·licituds  
1. Rebudes les sol·licituds correspon a la Direcció Territorial comprovar que reuneixen tots els requisits i la documentació exigida en l'article 20.  
2. Posteriorment se sotmetran a la valoració de l'òrgan col·legiat que emetrà un informe tècnic en què es concretarà el resultat de l'avaluació efectuada, tenint en compte els criteris objectius següents:  
1.1. Nombre de desocupats menors de vint-i-cinc anys, per a Escoles Taller i Cases d'Oficis, o de vint-i-cinc anys o més, per a Tallers d'Ocupació, existent en l'àmbit territorial del projecte.  
1.2. Perspectives d'ocupació del col·lectiu participant.  
1.3. Adaptabilitat del projecte per a la participació dels col·lectius assenyalats com a preferents en el Programa Nacional de Reformes, d'acord amb les Directrius d'Ocupació Europees, en el marc de l'Estratègia Europea d'Ocupació.  
1.4. Caràcter innovador del projecte, tenint en compte la incidència en nous jaciments d'ocupació com: servicis d'utilitat col·lectiva (rehabilitació del patrimoni artístic, històric, cultural o natural, revaloració d'espais públics i urbans, gestió de residus, gestió d'aigües, protecció i manteniment de zones naturals i aquells que incidisquen directament o indirectament en el control de l'energia); servicis d'oci i culturals (promoció del turisme, desenvolupament cultural i local); servicis personalitzats de caràcter quotidià (cura de xiquets, prestació de servicis a domicili a persones discapacitades o majors, ajuda a joves en dificultats i amb desarrelament social).  
1.5. Qualitat del projecte, des del punt de vista de les actuacions a realitzar i la seua adequació per a la qualificació i l'adquisició d'experiència professional dels alumnes treballadors i dels beneficis socials que es preveja generar.  
1.6. Qualitat del pla formatiu i adequació entre les especialitats proposades i ocupacions més oferides en el mercat laboral.  
1.7. Aportacions de l'entitat promotora o altres entitats col·laboradores. A aquest efecte es tindrà en compte l'esforç inversor en cada cas.  
1.8. Resultats qualitatius i quantitatius de projectes anteriors de la mateixa entitat promotora, i en concret: Inserció dels participants en el mercat laboral. Formació i experiència professional adquirida. Resultat socioeconòmic derivat de la realització de projectes d'utilitat pública i social acollits a la present Ordre.  
2. En el cas d'UPD, es tindran en compte els criteris següents:  
2.1. Perfil de l'equip multiprofessional  
2.2. Qualitat del projecte, en cadascuna de les àrees d'actuació.  
3. L'òrgan instructor, vist l'expedient i l'informe de l'òrgan col·legiat formularà la proposta de resolució provisional que haurà d'estar suficientment motivada, amb indicació dels factors o criteris tinguts en compte en la valoració, que haurà de notificar-se als interessats, i concedirà un termini de 10 dies per a presentar al·legacions.  
Es podrà prescindir del tràmit anterior quan no figuren en el procediment ni siguen tinguts en compte altres fets o documents que els adduïts per la persona interessada, i en aquest cas la proposta de resolució tindrà caràcter definitiu.  
4. L'òrgan col·legiat previst en l'article 22.1 de la Llei 38/2003, de 17 de novembre, General de Subvencions, amb la denominació de .Comissió Tècnica ETCOTO., estarà compost per les persones següents:  
4.1. El cap d'Àrea de Formació i Qualificació Professional, que actuarà de president.  
4.2. Els directors territorials d'Ocupació del SERVEF.  
4.3. Un funcionari de la Direcció General de Formació i Qualificació professional que actuarà com a secretari.  
Article 23. Resolució  
1. Una vegada aprovada la proposta de resolució definitiva, la Direcció General del SERVEF, o òrgan en el qual delegue, dictarà la resolució procedent.  
2. El termini per a resoldre i notificar les sol·licituds serà de sis mesos comptats a partir de la finalització del termini per a la presentació de sol·licituds.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí de l'obligació legal de resoldre.  
4. Les resolucions de concessió que es dicten a l'empara d'aquesta convocatòria es notificaran als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquestes resolucions de concessió seran motivades i determinaran, a més de l'objecte, les condicions i la finalitat de la subvenció concedida, la data d'inici dels projectes aprovats especificant si han d'iniciar-se en el primer o segon semestre de l'any, la duració d'aquests, la quantia concedida i els compromisos de despesa imputables a cada exercici que s'estenguen.  
5. Les resolucions que dicte la directora general del SERVEF a l'empara de la present Ordre esgoten la via administrativa, i contra aquestes podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà a la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que estimen procedent.   
6. En el supòsit que les entitats interessades foren administracions públiques, es podrà interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44 de la mencionada Llei, i en aquest cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.  
7. Si al llarg de l'exercici 2006 es produïren modificacions del crèdit disponible, el SERVEF, amb la publicació prèvia d'aquests crèdits en el DOGV, podrà optar per realitzar una nova convocatòria o bé adjudicar-los al finançament d'altres projectes presentats a l'empara d'aquesta convocatòria i que, reunint tots els requisits, inicialment no hagen pogut ser finançats per insuficiència de crèdit per això. La resolució d'aquests nous projectes exigirà l'informe favorable de la Comissió Tècnica ETCOTO, i la proposta de l'òrgan instructor.  
8. La Direcció General del SERVEF, o òrgan en el qual delegue, publicarà en el Diari Oficial de la Generalitat Valenciana d'acord amb el que preveu l'article 18 de la Llei 38/2003 General de Subvencions, la relació dels sol·licitants a qui es concedeix la subvenció amb indicació de la quantitat concedida i la finalitat de la subvenció.  
Article 24. Costos elegibles ET-CO-TO  
1. Les subvencions que concedisca el SERVEF per a projectes d'ET-CO-TO es calcularan per a cobrir les diferents despeses de cadascuna de les fases i inclouran els conceptes següents:  
A) Costos salarials del personal directiu docent i de suport (mòdul A)  
B) Costos de formació i manteniment (mòdul B)  
C) Beques/salaris dels alumnes (mòdul C)  
2. El mòdul A inclou tots els costos salarials del personal directiu, docent i de suport així com els costos de les quotes a càrrec de l'ocupador a la Seguretat Social per tots els conceptes, desocupació, fons de garantia salarial i formació professional. Per al càlcul d'aquest mòdul es considera una ràtio d'un docent a jornada completa per cada 8 alumnes.  
3. El mòdul B compensarà les despeses de manteniment, mitjans didàctics, material escolar, material de consum i altres despeses de funcionament així com l'assegurança d'accidents dels alumnes que l'ens promotor haurà de subscriure amb caràcter obligatori durant la primera fase de l'etapa formativa  
4. El mòdul C inclou els conceptes següents:  
. La beca que els alumnes d'Escoles Taller i Cases d'Oficis reben en la primera etapa formativa. La percepció d'aquesta beca es farà efectiva a través de l'ens promotor i estarà condicionada a l'assistència de l'alumne sense que puga percebre's en el cas d'absències no justificades.  
. El salari derivat del contracte de formació que d'acord amb el que preveu l'Estatut dels Treballadors subscriurà cada alumne amb l'ens promotor. En el cas d'alumnes d'Escoles Taller, Cases d'Ofici es finançarà el 75% del salari mínim interprofessional establit anualment i en el cas de Tallers d'Ocupació el 150% d'aquest. Així mateix, se subvencionaran també la totalitat de les quotes a càrrec de l'ocupador, corresponents a la Seguretat Social, fons de garantia salarial i formació professional establides per a aquests contractes en la normativa específica.  
Article 25. Costos elegibles UPD  
Les subvencions que concedisca el SERVEF a les entitats promotores d'Unitats de Promoció i Desenvolupament es destinaran exclusivament a sufragar els costos següents:  
1. Costos laborals derivats dels contractes que se subscriguen amb director, tècnics i personal de suport.   
2. Despeses derivades del funcionament de les Unitats de Promoció i Desenvolupament.  
Article 26. Quantia de la subvenció ET-CO-TO  
1. Per a Escoles Taller i Cases d'Oficis, en l'exercici 2006 s'estableixen les quanties següents:  
. Mòdul A, 2,82 € per alumne i hora.  
. Mòdul B, 1,59 € per alumne i hora en la primera fase i 0,78 € en la segona.   
. Mòdul C, 6,01 € per alumne i dia lectiu en concepte de beques per a la primera fase i el 75% del salari mínim interprofessional vigent per a la resta de les fases, en concepte de salaris d'alumnes treballadors.  
2. Per als Tallers d'Ocupació, en l'exercici 2006 s'estableixen les quanties següents:  
. Mòdul A, 2,82 € per alumne i hora.  
. Mòdul B, 0,78 € per alumnes i hora.   
. Mòdul C, el 150% del salari mínim interprofessional, en concepte de salaris d'alumnes treballadors.  
3. L'import total de la subvenció calculada conforme als criteris anteriors, en cap cas podrà ser d'una quantitat tal que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte. Aquestes quantitats, excepte les beques dels alumnes treballadors, s'incrementaran un 3 per 100 per a anys successius.  
Article 27. Quantia de la subvenció UPD  
1. La quantia de la subvenció per al personal tècnic s'estima per a l'any 2006 en 31.115,82 € per jornada completa i per any per cada contractació, i es reduirà proporcionalment, si és el cas, en funció de la jornada i la duració de cada contracte. Aquesta subvenció s'incrementarà en un 20 per 100 per al director de la Unitat de Promoció i Desenvolupament.  
2. L'import de la subvenció per a costos laborals del personal de suport serà, per a l'any 2006, de 16.910,78 € per jornada completa i per any per cada contractació, i es reduirà proporcionalment, si és el cas, en funció de la jornada i la duració de cada contracte.  
3. Les quantitats indicades s'estimen com a subvencions mitjanes per costos laborals del personal de les Unitats de Promoció i Desenvolupament, sense que això condicione necessàriament els salaris efectivament establits per l'entitat promotora.  
4. La quantia de la subvenció per a les despeses de funcionament per a l'any 2006 s'estableixen en 3.112,04 € per contractació i any, i es reduirà proporcionalment, si és el cas, en funció de la jornada i la duració de cada contracte.   
Aquestes quantitats s'incrementaran un 3 per 100 per a anys successius.  
CAPÍTOL II  
Normes comunes  
Article 28. Obligacions de les entitats promotores, control i publicitat  
Sense perjuí de les obligacions específiques que les administracions competents imposen a les entitats promotores, aquestes quedaran obligades, com a beneficiàries de les subvencions previstes en la present Ordre a:  
a) Realitzar l'activitat per a la qual es concedisca la subvenció.  
b) Formar els alumnes treballadors participants en els aspectes teòrics i pràctics de les activitats professionals i oficis objecte del programa, així com contractar-los durant l'etapa de formació en alternança.  
c) Acreditar davant de l'organisme que concedeix la subvenció la realització de l'activitat, així com el compliment dels requisits exigits per a concedir-la.  
d) Sotmetre's a les actuacions de comprovació que haja d'efectuar el SERVEF i la Inspecció de Treball i Seguretat Social, així com a les de control financer que legalment corresponguen. Igualment hauran de sotmetre's a les actuacions de comprovació i control que puguen efectuar la Comissió i el Tribunal de Comptes de les Comunitats Europees, en el supòsit de cofinançament pel Fons Social Europeu.  
e) Comunicar a l'organisme que concedisca les subvencions l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals  
f) Identificar convenientment, a l'efecte de la difusió pública, les activitats, les obres i els servicis que es realitzen sobre la base d'aquesta ordre, tenint en compte la normativa establida a aquest efecte.  
Article 29. Inici dels projectes   
1. Una vegada dictada i notificada la resolució de concessió, els ens promotors comunicaran l'inici de l'activitat a la Direcció Territorial del SERVEF, utilitzant el model normalitzat i acompanyant la documentació següent:  
1.1. Alta de tercers actualitzada  
1.2. Còpia de l'assegurança d'accidents subscrit per l'ens promotor per a cobrir els eventuals riscos dels alumnes d'Escoles Taller i Cases d'Oficis en la primera etapa formativa.  
1.3. Memòria justificativa del compliment de la normativa vigent d'acord amb el que preveu la Llei de Prevenció de Riscos Laborals i l'Estatut dels Treballadors. A aquest efecte, l'ens promotor haurà d'elaborar una avaluació dels llocs de treball que ocuparan els alumnes/ treballadors en els contractes formatius, en la qual haurà de fer referència concreta al compliment del que preveu l'article 27 de l'esmentada norma en relació amb la protecció del treball dels menors.  
1.4. En el cas que els projectes a realitzar impliquen especialitats per a les quals haja sigut necessari un projecte bàsic d'obres o un projecte tècnic complet, l'ens promotor haurà de presentar també un certificat acreditatiu que les obres són dirigides pel tècnic competent en cada cas.  
1.5. En el cas que l'ens promotor siga un dels especificats en l'article 18 c) i d), haurà de presentar també un aval bancari que garantisca el pagament de la subvenció atorgada en cadascuna de les fases del projecte.  
Article 30. Pagament i justificació   
1. Rebuda la documentació expressada en l'apartat anterior, la directora general del SERVEF, o l'òrgan en què delegue, transferirà als ens promotors l'import de la subvenció corresponent a la primera fase del projecte.  
2. Dins del primer mes de cadascuna de les fases que componen els projectes, es transferirà a l'ens promotor una quantitat equivalent al cost subvencionat per a aquesta fase.  
3. Una vegada rebuts els fons per l'entitat promotora, aquesta remetrà a la Direcció Territorial d'Ocupació corresponent un certificat comptable de la seua recepció.  
4. En el mes següent als períodes de despesa assenyalats en els apartats anteriors es remetran els justificants dels pagaments efectuats amb especificació de l'import corresponent a cadascuna de les partides subvencionades, utilitzant per això el programa informàtic SIDEC, o aquell que per a una finalitat anàloga li siga facilitat pel SERVEF:  
a) Despeses de personal: La seua justificació s'efectuarà amb la presentació d'una relació completa del personal contractat segons model normalitzat, la còpia de les nòmines mensuals de tots els treballadors, TC1 i TC2 i els justificants de les transferències efectuades per ambdós conceptes.  
b) Costos de formació i manteniment: La seua justificació s'efectuarà mitjançant la presentació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa.  
c) Beques/salaris dels alumnes treballadors: La seua justificació s'efectuarà amb la presentació de la relació nominal dels alumnes, segons el model normalitzat així com la justificació de les transferències efectuades. En els Tallers d'Ocupació i una vegada que finalitze l'etapa formativa en Escoles Taller i Cases d'Ofici, les entitats promotores hauran de justificar també aquests conceptes amb la presentació de la còpia de les nòmines mensuals de tots els alumnes/treballadors, els TC1 i TC2 i els justificants de les transferències efectuades per ambdós conceptes.  
5. En tot cas la justificació de les despeses subvencionades s'efectuarà d'acord amb el que preveu l'article 30 de la Llei 38/2003, de 17 de novembre, General de Subvencions i d'acord amb les indicacions que el SERVEF puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de concessió d'aquesta.  
6. Les quantitats lliurades pel SERVEF i no aplicades al fi previst dins de cada fase podran acumular-se a la fase o fases posteriors, en concepte de bestreta a compte, i es descomptaran de la pròxima transferència que calga efectuar. En tot cas, les quantitats no gastades en finalitzar el projecte seran tornades en el mes següent a aquest terme.  
7. En el cas de no justificació, segons l'anteriorment establit, no es realitzaran noves provisions de fons. La falta de justificació donarà lloc al reintegrament total o parcial de les subvencions rebudes, segons el que estableix el títol II de la Llei 38/2003, de 17 de novembre, General de Subvencions.  
8. S'entendrà despesa subvencionable aquella que, de manera indubtable, responga a la naturalesa de l'activitat subvencionada i haja sigut efectivament pagada amb anterioritat a la finalització del període de justificació establit en l'article anterior.  
Article 31. Memòria final  
En el cas d'UPD, la documentació final a presentar inclourà una memòria sobre les activitats realitzades, dificultats trobades i dificultats de millora així com els resultats de l'enquesta de satisfacció realitzada a les ETCOTO del seu àmbit territorial.  
Article 32. Rendiments financers.  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'aquests i a la dificultat de la seua aplicació a les activitats subvencionades i del seu seguiment i control.  
Article 33. Obligació de portar comptabilitat separada.  
Els beneficiaris queden obligats a la identificació en compte comptable separat de tots els ingressos i despeses referits a operacions de l'afectació de la subvenció a la finalitat de la seua concessió.   
A aquests efectes haurà de disposar de compte bancari específic al qual el Servici Valencià d'Ocupació i Formació transferirà, amb la comunicació prèvia pel beneficiari del número d'aquest compte, l'import total o parcial, segons siga procedent en cada fase. L'anterior s'entén sense perjuí de l'obligació de justificació de les subvencions percebudes en els termes establits en la Llei 38/2003, de 17 de novembre, General de Subvencions i en la present norma.  
Article 34. Causes de reintegrament de subvencions.  
1. A més de les causes d'invalidesa de la resolució de concessió, arreplegades en l'article 36 de la Llei 38/2003, de 17 de novembre, General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei General de Subvencions.  
2. En el cas d'incompliments parcials, la directora general del Servef, o òrgan en el qual delegue, determinarà la quantitat a reintegrar pel beneficiari que respondrà al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'article 17 de l'esmentada Llei.  
Article 35. Procediment de reintegrament.  
El procediment de reintegrament de subvencions es regirà per les disposicions generals dels procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel que es disposa en el títol II, capítol II, .Del procediment de reintegrament., de la Llei 38/2003, de 17 de novembre, General de Subvencions.  
Article 36. L'interés de demora.  
Les quantitats a reintegrar tindran la consideració d'ingressos de dret públic de naturalesa no tributària, i els serà d'aplicació, a l'efecte del càlcul, l'interés legal dels diners en els termes establits en l'article 38 de la Llei 38/2003, de 17 de novembre, General de Subvencions.  
Article 37. Procediment sancionador.  
Si, com a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de l'esmentada Llei.   
DISPOSICIONS ADDICIONALS  
Primera. Crèdits   
Per a l'exercici 2006, les subvencions previstes per als subprogrames d'Escoles Taller, Cases d'Oficis, Unitats de Promoció i Desenvolupament i Tallers d'Ocupació es quantifiquen en un import global màxim de 47.615.127 d'euros; dels quals 18.769.081 d'euros s'abonaran a càrrec del pressupost de 2006 i es finançaran a càrrec del subprograma 322.52 .Formació Professional Ocupacional i Contínua. línia T2946000; 34.428.191 d'euros s'abonaran a càrrec dels pressupostos de 2007, i els 4.000.000 d'euros restants, s'abonaran a càrrec dels pressupostos de 2008, sempre que existisca crèdit adequat i suficient en els Pressupostos de la Generalitat Valenciana per a aquests exercicis.  
Segona. Exclusions de l'àmbit d'aplicació   
El que disposa la present normativa no s'aplicarà als Projectes d'ET-CO-TO que es desenvolupen a la Comunitat Valenciana, finançats a càrrec de la reserva estatal de fons que realitza el Servici Públic d'Ocupació Estatal.  
DISPOSICIONS FINALS  
Primera  
Les subvencions a què es refereix la present Ordre es regularan pel que s'hi preveu i, en allò que no s'opose al que estableix la Llei 38/2003, de 17 de novembre, General de Subvencions, per les Ordres de 14 de novembre del 2001 per la qual es regula el programa d'Escoles Taller i Cases d'Ofici i les Unitats de Promoció i Desenvolupament i s'estableixen les bases reguladores de la concessió de subvencions públiques a aquests programes; la de 14 de novembre del 2001, per la qual es desplega el Reial Decret 282/1999, de 22 de febrer, pel qual s'estableix el programa de Tallers d'Ocupació, i s'estableixen les seues bases reguladores.  
En allò que no estiga previst en aquestes normes s'aplicarà el que estableix l'esmentada Llei 38/2003, de 17 de novembre, General de Subvencions i, en allò que no s'opose al que s'estableix en aquella, el Reial Decret 2225/1993, de 17 de desembre, pel qual s'aprova el Reglament de procediment per a la concessió de subvencions.   
Segona  
Es faculta la Direcció General del SERVEF per a dictar les instruccions que siguen procedents per al desplegament i la implantació de la present Ordre.   
Tercera  
La present Ordre entrarà en vigor l'endemà de la publicació en el Diari Oficial de la Generalitat Valenciana.   
Quarta  
Contra el present acte, que posa fi a la via administrativa, podran les persones interessades interposar un recurs contenciós administratiu en el termini de dos mesos comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.  
En el cas que les entitats interessades foren administracions públiques, podran interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44 de la mencionada Llei, i en aquest cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
València, 24 de març del 2006  
El conseller d'Economia, Hisenda i Ocupació  
GERARDO CAMPS DEVESA